《王才谅自行朝归以进士题名示予怆然有感》
宋代·晁公溯

先朝赐第白玉京，五世不出长安城。
每闻三岁射策罢，诸生盛服趋天庭。
禁门漏尽开九重，阙角仿佛晨光红。
衣冠是日集殿下，金支翠旗色相射。
空雷隐隐车转毂，鸣梢一声禁籞肃。
须臾云开飞六龙，皇帝亲御蓬莱宫。
宫槐满庭白日长，侍臣玉立分两厢。
众星煌煌拱北极，龙须负扆天中央。
羽林虎贲拥仗立，霜交陛戟摩秋光。
天风徐来雉扇举。遥识重瞳似文祖。
胪传初罢日当午，起拜君恩谢明主。
日斜天门随仗出，车马联翩动阡陌。
金钱赐宴上林苑，千花万草生颜色。
少年得意凌青云，路人叹息家人迎。
昔为儿童亲风此，当时仰望如天人。
岂知生世逢艰难，流离忧患尤可怜。
乘舆巡狩在江表，亮阴三年犹不言。
诏令蜀都别选士，西游弹铗秋风前。
决科偶中太常第，意气岂复如当年。
临安太守今为谁，玉字能刻玻璃碑。
曲江题名岂料见，摩挲墨本心伤悲。
楚山联绵越山远，梦魂不到明光殿。
一官留滞未得归，此阙何时眼中见。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。